NaiveNeuron/SloPal huggingface dataset:
M. Maďarič, minister kultúry SR: (2009-04-16):
Zmluvy so štátom budú vychádzať z tradičných princípov verejnoprávneho vysielania v Európe a z právneho poriadku Slovenskej republiky. Ich cieľom bude predovšetkým vytvorenie systému, ktorý zabezpečí stabilitu financovania verejnoprávnych vysielateľov a bude sa opierať o transparentné ekonomické a rozpočtové podmienky využívania úhrad za služby verejnosti a príspevku štátu. Predkladaný návrh zákona obsahuje legislatívne zmeny, ktoré súvisia s procesom prípravy, schvaľovania, realizácie a kontroly zmlúv so štátom, ako aj ustanovenia odstraňujúce niektoré nedostatky súčasnej právnej úpravy, ktoré spôsobujú problémy v aplikačnej praxi. Návrh zákona zároveň reaguje na zaradenie Slovenskej televízie a Slovenského rozhlasu medzi subjekty verejnej správy. V súlade s ustanoveniami navrhovanej právnej úpravy bude východiskom pre tvorbu zmlúv so štátom dlhodobá stratégia rozvoja programovej služby s dôrazom na verejný záujem a rozvoj príslušného verejnoprávneho vysielateľa. V rámci úpravy procesu prípravy zmlúv so štátom návrh zákona rozširuje pôsobnosť orgánov verejnoprávnych vysielateľov. Návrhy zmlúv so štátom, ktoré budú uzatvárané na obdobie piatich rokov, ako aj návrhy dodatkov k nim na príslušný kalendárny rok, budú generálni riaditelia verejnoprávnych vysielateľov povinní predložiť Rozhlasovej rade, resp. Rade Slovenskej televízie na zaujatie stanoviska predtým, ako príslušný návrh spolu so stanoviskom príslušnej rady predložia ministerstvu kultúry. Zmluvy so štátom a dodatky k nej uzatvárajú generálni riaditelia ako štatutárne orgány verejnoprávnych vysielateľov s ministerstvom kultúry, ktoré je zástupcom štátu. Navrhovaná novela zákona sa dotýka taktiež ustanovení upravujúcich financovanie verejnoprávnych vysielateľov a nahrádza súčasnú formu poskytovania prostriedkov zo štátneho rozpočtu verejnoprávnym vysielateľom, určených na uskutočnenie niektorých programov vo verejnom záujme, na uskutočnenie účelových investičných projektov alebo na zabezpečenie vysielania Slovenského rozhlasu do zahraničia. Podľa terajšej právnej úpravy sa tieto prostriedky poskytujú na základe transferov a kapitálových transferov podľa zákona o štátnom rozpočte na príslušný rok. V súlade s návrhom zákona budú prostriedky určené na vyššie uvedené účely poskytnuté formou príspevku zo štátneho rozpočtu na základe zmluvy so štátom. Ďakujem.
Pellegrini, Peter, predseda NR SR (2014-12-10):
Pani podpredsedníčka Jurinová.
Dostál, Ondrej, poslanec NR SR (2017-10-11):
A, však lobovanie je celkom legitímna vec, pokiaľ nie je sprevádzané korupciou, tak ak nejaká záujmová skupina a stretne sa s poslancami a vysvetlí im, prečo napríklad si myslia, že liberalizácia estekáčiek nie je dobrá vec, tak to je úplne legitímna činnosť, boli dokonca úvahy upraviť teda vo forme zákona, čiže to by som nešiel do takejto polemiky. Ale naozaj mne to stále, stále sa mi ozýva v hlave, keď počúvam kolegov z OĽANO a teda aj zo SMER-u, vždy tie argumenty advokátov, prečo je v záujme kvality právnych služieb a v záujme klienta, aby tí koncipienti, ktorí častokrát tam proste prenášajú spisy z jednej kancelárie do druhej a varia kávu a umývajú advokátom autá, že keď to budú robiť päť rokov a nie iba tri roky, tak z nich budú skvelí advokáti. Každá profesia, ktorá má regulované povolanie, ktorá má povinnú komoru, si dokáže vymyslieť milión argumentov, prečo je dôležité, aby bola komora zriadená zo zákona, prečo povinné členstvo musí byť, prečo nemôže nikto fungovať mimo tej komory, prečo musí byť taká alebo onaká regulácia. A v zásade je jedno, či sú to advokáti, alebo taxikári, alebo estekáčky v tomto prípade. Pán poslanec Heger sa pýtal pána ministra, že či garantuje bezpečnosť, lebo teda bezpečnosť je ten argument estekáčiek. Myslím, že je to trochu nefér pýtať sa ministra, či dokáže zagarantovať, že už nikdy žiadne dieťa nebude zrazené na prechode, keď prejde tento zákon, je to trošku demagogické. Nehnevaj sa, Edo, to je také, že sa spýtame, že keď pustíme autá do ulíc, tak určite bude niekedy niekto zrazený a niekto zahynie, no tak zakážeme jazdiť autami? Treba vždycky hľadať tú mieru a sám si spomenul ten prípad, že ty si neprešiel estekáčkou, ale sú možnosti, ako si to vybaviť v súčasnom neliberalizovanom systéme.
Grendel, Gábor, podpredseda NR SR (2021-05-13):
Dve faktické poznámky na vystúpenie pána podpredsedu. Nech sa páči, pán poslanec Beluský.
P. Paška, predseda NR SR: (2006-12-12):
Prerušujem rokovanie o tomto bode programu. A budeme pokračovať druhým čítaním o návrhu poslanca Národnej rady Slovenskej republiky Petra Pelegriniho na vydanie zákona, ktorým sa mení a dopĺňa zákon Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení neskorších predpisov . Ide o tlač 95, spoločná správa je označená ako tlač 95a. Pán poslanec Pelegrini, odôvodnite, prosím vás, návrh zákona.
Hrnčiar, Andrej, podpredseda NR SR (2019-09-25):
Pán poslanec Kotleba.
Paška, Pavol, predseda NR SR (2012-06-28):
Hlasujeme. (Hlasovanie.) 143 prítomných, 113 za, 22 proti, 8 sa zdržalo. Konštatujem, že sme schválili vládny návrh zákona o Európskom mechanizme pre stabilitu. Ďakujem pekne, pán spravodajca. Pán poslanec Kollár uvedie v prvom čítaní hlasovanie o návrhu pánov poslancov Ivana Štefanca a Pavla Freša na vydanie zákona, ktorým sa mení a dopĺňa zákon č. 595 o dani z príjmov, je to tlač 72. (Hlasovanie o návrhu poslancov Národnej rady Slovenskej republiky Ivana ŠTEFANCA a Pavla FREŠA na vydanie zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov , tlač 72.)
Blanár, Juraj, podpredseda NR SR (2023-05-03):
Pani poslankyňa Bittó Cigániková.
Jarjabek, Dušan, poslanec NR SR (2012-06-20):
Pán poslanec Solymos, tak vy ste taký sympatický, veselý človek, ale naozaj aj vtipy hovoríte nie celkom dobre, ale dobre, ale nemali by ste takto skutočne trieskať slovami hlava-nehlava. Veď uvedomte si, čo vlastne rozprávate. Naozaj, ak vám to niekto písal alebo pripravoval toto vaše stanovisko, tak mu dobre vynadajte, lebo to, naozaj, nie je pravda, čo ste povedali. Raz alebo kedy ste spochybnili ten proces konania na výbore? Ak máte pochybnosti, či niečo nešlo podľa zákona v rámci zasadnutia výboru, tak prečo ste to nepovedali ? Prečo teraz tuná hovoríte silnými slovami to, čo nie je pravda? Veď naozaj spochybňujete veci, ktoré sú nespochybniteľné. Chápem, že ste dostali stranícku úlohu vystúpiť za váš klub, chápem, ale naozaj to bolo veľmi zlé vystúpenie. Vážte slová druhý raz, lebo to nemá zmysel, čo rozprávate. To je to úplne od veci. Porušenie zákona, neviem čo, konštatovali ste tu jeden jediný raz? Veď skontrolujte si ešte raz tú procedúru podľa § 26 ods. 2 rokovacieho poriadku. Naozaj veď nemôže už takúto devalváciu všetkých vyjadrení a je to neprístojné, je to zavádzajúce verejnosť a naozaj, nerobte si z verejnosti srandu. Ďakujem za pozornosť.
Náhlik, Peter, poslanec NR SR (2019-10-18):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie Ústavnoprávnemu výboru Národnej rady Slovenskej republiky, výboru pre financie a rozpočet a Výboru Národnej rady Slovenskej republiky pre kultúru a médiá. Za gestorský výbor navrhujem Výbor Národnej rady Slovenskej republiky pre kultúru a médiá. Odporúčam, aby výbory predmetný návrh zákona prerokovali do 30 dní a gestorský výbor do 32 dní od prerokovania návrhu zákona v Národnej rade Slovenskej republiky v prvom čítaní. Prosím, dajte o tomto mojom návrhu hlasovať. Ďakujem.
Zmajkovičová, Renáta, podpredsedníčka NR SR (2013-12-04):
Pán poslanec Mikloško.
Pčolinský, Peter, poslanec NR SR (2018-02-14):
Ďakujem za slovo. (Ruch v sále, odmlčanie sa rečníka a prerušenie vystúpenia predsedajúcim.)
Halúz, Milan, poslanec NR SR (2014-12-09):
Ďakujem za slovo, pán predseda. V rozprave vystúpili dvaja poslanci, pán Osuský, pán Mikuš. Preto, prosím, dajte hlasovať o postúpení návrhu zákona do druhého čítania.
Šebej, František, poslanec NR SR (2014-03-18):
Ďakujem, kolegovia.
Grendel, Gábor, podpredseda NR SR (2023-02-07):
Vážené panie poslankyne, vážení páni poslanci, pokračujeme v popoludňajšom rokovaní štvrtého dňa 83. schôdze Národnej rady Slovenskej republiky v prerušenej rozprave v druhom čítaní o vládnom návrhu zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi, tlač 1296. Prosím pána ministra práce sociálnych vecí a rodiny Milana Krajniaka, aby zaujal miesto určené pre navrhovateľov. Už sa stalo. A spoločnú spravodajkyňu z výboru pre sociálne veci pani poslankyňu Luciu Drábikovú, aby zaujala miesto určené pre spravodajcov. S faktickými poznámkami pokračujeme pánom poslancom Eduardom Kočišom. Nech sa páči. (Pokračovanie rokovania o vládnom návrhu zákona, ktorým sa mení a dopĺňa zákon č. 417/2013 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 1296.)
Kočiš, Eduard, poslanec NR SR (2021-10-20):
Ďakujem pekne za slovo, pán predsedajúci. Pani kolegyňa, ja by som sa chcel spýtať len jednu jedinú vec, čo sa týka všetkých členov týchto školských podporných tímov, ktorých, ktorí by jednoducho mali pôsobiť počas vyučovacieho procesu buď v triedach primárneho, alebo predprimárneho vzdelávania. Ja sa chcel len spýtať, či je v tomto vašom pozmeňujúcom návrhu zákona zohľadnené minimálny stupeň vzdelania, aký musí dosahovať takýto člen tohto školského podporného tímu alebo nejaký asistent, ktorý bude pridružený k nejakému dieťaťu na určitej úrovni. Toto by ma zaujímalo. Ďakujem pekne.
Beluský, Martin, poslanec NR SR (2021-05-13):
Ďakujem za slovo, pán podpredseda. Vážené panie poslankyne, páni poslanci, máme síce štyri minúty do obednej prestávky, ja to skúsim zhrnúť čo najrýchlejšie vzhľadom na to, že aj pán podpredseda potrebuje potom odísť. Keby som potreboval trošku dlhšie hovoriť, tak by som vás poprosil, že by ste mi dovolili aj pár minút po prestávke, aby sme tu zbytočne nenaťahovali, aby sme mohli pokračovať každý vo svojom programe. Na úvod k tomuto návrhu zákona chcem povedať to, čo som aj povedal vo faktickej poznámke. Bol som trošku znepokojený, keď sme minulú schôdzu odložili návrh tohto zákona o jeden mesiac ďalej, pretože som presvedčený o tom, že sme kľudne mohli prerokovať tento návrh zákona v prvom čítaní (reakcie z pléna, ruch v sále.), nestratili by sme zbytočne jeden mesiac. (Zaznievanie gongu.) Pričom by sme kľudne mali dostatočnú časovú rezervu na prípadné rokovania o vylepšovaní tohto návrhu zákona, ale to len k formálnym procesom schvaľovania tohto zákona. (Prerušenie vystúpenia predsedajúcim.)
Pellegrini, Peter, predseda NR SR (2015-04-16):
Poprosím, prepáčte, nepočul som ho, čo hovoril, pán poslanec, obaja, prosím, dobre (reakcia z pléna), zachovajme naozaj si nejakú mieru kultúry a zvažujme, ako budeme reagovať jeden na druhého a no... Dobre? (Reakcia z pléna.) Pán poslanec Muránsky, nech sa páči.
Grendel, Gábor, podpredseda NR SR (2021-04-01):
(Zaznievanie gongu.) Panie poslankyne, páni poslanci, poprosím vás, aby ste sa dostavili do rokovacej sály, o chvíľu pristúpime k hlasovaniu. Pani poslankyňa Sulanová bola posledná ústne prihlásená do rozpravy. Vyhlasujem rozpravu za skončenú. Chcem sa opýtať, či chce zaujať záverečné slovo pán navrhovateľ. Nech sa páči, pán predseda vlády, máte slovo.
Grendel, Gábor, podpredseda NR SR (2020-09-29):
Žiada si záverečné slovo pán spravodajca? Nech sa páči.
Kašper, Igor, poslanec NR SR (2020-10-20):
Ďakujem za slovo, pán predsedajúci. Ja budem k vám, pán kolega Fico, vecný. Dnešná minimálna mzda je 53 % priemernej mzdy, čo je druhý najväčší podiel v rámci celej Európskej únie. Schválením minimálnej mzdy vo výške 623 eur sa dostaneme na prvé miesto v rámci celej Európskej únie. Nezabudnite toto, prosím, uviesť vo vašich stanoviskách a článkoch. Ale viete, čo by ste vy urobili, keby sa tá mzda schválila v tej výške, ako ste navrhovali alebo ako to bolo pôvodne schválené, tých 656 eur? Zvolali by ste tlačovku a prvé, čo by ste povedali: „Prečo ste dali takú vysokú minimálnu mzdu, veď to, veď to zničí zamestnávateľov a bude sa zvyšovať nezamestnanosť!“ (Smiech v sále a rekcie z pléna.) No, áno, presne tak by ste reagovali (povedané so smiechom), že to zničí zamestnávateľov a budú musieť prepúšťať. (Ruch v sále.) Ja som vás nevyrušoval, prosím vás pekne, keď ste vy hovorili. Dovolím si jeden citát tu ešte povedať a budete toho človeka určite veľmi, veľmi dobre poznať: „Rapídne zvyšovanie slovenskej minimálnej mzdy kritizuje aj Národná banka Slovenska. Varovanie osobne vyslovil bývalý minister financií“, predopkl... uvádzam, že váš, samozrejme, „a súčasný guvernér Národnej banky Peter Kažimír. Podľa neho ohľadom minimálnej mzdy opatrnosti v období, keď externé vplyvy spomaľujú slovenskú a európsku ekonomiku, nie je nikdy nazvyš.“ Opakujem, že to je váš bývalý nominant. A o tých 13. dôchodkoch, to sa už ani nemá význam baviť. Je všeobecne známe, že dôchodky sme my zvýšili o 300 mil. eur, za vašej vlády to bolo 150 mil., keď ste mali na to oveľa viac času, a, samozrejme, aj oveľa viac, oveľa viac zdrojov. Ale chcem povedať na záver jednu dôležitú vec, že vďaka SME RODINA a vďaka tejto vláde je 300 mil. v rozpočte, ktoré ste vy zabudli na 13. dôchodky dať. Takže keď ste doteraz klamali dôchodcov, prosím vás, aspoň teraz ich neklamte.
Andreánsky, Ladislav, poslanec NR SR (2019-10-22):
Áno. Ďakujem, pán predsedajúci. Ja by som dve veci k tomuto návrhu zákona. Po prvé, poprosím vyňať bod 12 spoločnej správy na osobitné hlasovanie, a po druhé, o tomto návrhu zákona hlasovať o 17.00 hod. dnes.
Kažimír, Peter, podpredseda vlády a minister financií SR (2015-11-10):
Ďakujem veľmi pekne, pán predseda, za možnosť vystúpiť k návrhu novely zákona, ktorý, tak ako som aj pri prvom čítaní povedal, kľúčovo patrí do rúk poslancov Národnej rady, a s plným vedomím si tohto faktu si dovolím teda predniesť úvodné slovo, ktorého podstatou je kľúčovo pokračovať v konsolidačných opatreniach za účelom postupného znižovania deficitu verejnej správy a dosiahnutia vyrovnaného rozpočtu, ktorý v dnešných dobách je už aj jasne zakomponovaný v návrhu štátneho rozpočtu na budúci rok a na ďalšie dva roky. To znamená, tento cieľ sa už javí ako úplne realistický cieľ a jasne pomenovaný z pohľadu dosiahnutia cieľa. Z uvedeného dôvodu navrhujeme v roku 2016 neuplatniť zvýšenie platu podľa § 2 zákona Národnej rady Slovenskej republiky č. 120/1993 Z. z. o platových pomeroch niektorých ústavných činiteľov Slovenskej republiky v znení neskorších predpisov pre poslancov Národnej rady Slovenskej republiky, pre členov vlády Slovenskej republiky, pre prezidenta Slovenskej republiky a predsedu a podpredsedov Najvyššieho kontrolného úradu Slovenskej republiky. Osobitnými článkami sa v návrhu zákona navrhuje pozastaviť rast platu aj verejnému ochrancovi práv, štátnym zamestnancom vo verejnej funkcii, riaditeľovi Národného bezpečnostného úradu, komisárovi pre deti a komisárovi pre osoby so zdravotným postihnutím, ktorých platy sú naviazané na plat poslanca Národnej rady Slovenskej republiky. Predmetný návrh zákona predpokladá úspory výdavkov štátneho rozpočtu v sume vyše 3 mil. eur. Pozastavenie rastu platu na rok 2016 sa navrhuje neuplatniť u generálneho prokurátora Slovenskej republiky, ústavných sudcov Slovenskej republiky, predsedu Súdnej rady Slovenskej republiky a ostatných sudcov Slovenskej republiky. V nadväznosti na vyňatie sudcov z pozastavenia rastu platov v roku 2016 sú zo zmrazenia platov vyňatí aj prokurátori, ktorých priemerný plat sa odvíja od priemerného platu sudcu. Predmetný návrh zákona je vypracovaný v súčinnosti s návrhom rozpočtu verejnej správy, ktorý prednesiem budúci týždeň tu vo váženej Národnej rade, a tak isto treba podotknúť, že tento návrh má pozitívny vplyv na štátny rozpočet. Ďakujem veľmi pekne za vašu pozornosť.
Paška, Pavol, predseda NR SR (2012-12-11):
Ďakujem pekne. Prerušujem rokovanie o tomto bode programu. (Reakcia z pléna.) Pán poslanec Frešo.
Stredák, Anton, poslanec NR SR (2022-04-29):
Ďakujem pekne za slovo, pán predsedajúci. Kolega Takáč vo svojom vystúpení si položil otázku, aké sú vlastne dôvody na väzobné stíhanie Roberta Fica, keď skutok sa stal niekoľko rokov dozadu. Obavy pred útekom asi nie, keďže sa dlhodobo zdržiava na Slovensku. Koho by asi musel ovplyvňovať, ak sa rovnako verejne vyjadruje. Preto vzhľadom na celkový charakter skutkov, ktoré sa mu v tomto prípade kladú za vinu, ako aj vzhľadom na celkovú politickú klímu, som presvedčený, že ak by aj bolo toto obvinenie v určitej časti vyhodnotené ako dôvodné, dôvod na väzbu v tomto prípade nie je. Pripomínam, že väzba je trest, nie je trest, ale zaisťovací inštitút a je chyba, ak sa používa ako nejaký donucovací prostriedok alebo aby sme niekoho umlčali strčením do väzby. Ďakujem.
Fecko, Martin, poslanec NR SR (2022-09-23):
Ďakujem pekne. Ďakujem pekne, pán riaditeľ, že ste predniesli správu, ktorá nemôže alebo váš ústav nemôže skončiť, pretože my chceme hovoriť o pamäti, nie o nepamäti národa, a tá pamäť sa musí aj ďalším generáciám stále a stále pripomínať. A veľmi som sa potešil, lebo za ten čas, čo som tu v parlamente, tak stále Ústav pamäti národa bol prehadzovaný po adresách hore dole, kade tade, všetci ministri ho chceli nejakú budovu mu dať, ďalší mu vzal a naspäť. Takže teraz registrujem, že ste na Krížnej, tak verím, že to je konečne nejaká inštancia a stanica, kde už zakotvíte a budete môcť teda rozvíjať to, čo máte vo vašom kréde, resp. v náplni práce. Držím palce, samozrejme, ja som tiež jeden teda pravnuk gulaga alebo vnuk gulaga, ktorý tiež zažil tieto veci, a v rámci reštitučných konaní, keď sme išli vracať majetky v deväťdesiatych rokoch, tak to niečo neskutočné, ešte v ´92 roku policajt pred môjho otca postavil pištoľ, keď sme išli preberať hospodársky dvor, všetko v zmysle zákona, tak postavil v roku ´92 v novembri pištoľ pred môjho otca, že to sabotáž, a ja som myslel, že môj otec dostane infarkt vtedy. Mal som vtedy 30 rokov, tak som pozrel, to neni, neni možné v novembri ´92. Takže toto musíme hovoriť, aby sa to už viacej nezopakovalo, pretože ten, kto sa nepoučí, tak si to bude musieť zopakovať. Takže držím palce a verím, že tá stanica konečná vašim umiestnením bude konečná. Ďakujem.
Radošovský, Marián, poslanec NR SR (2015-07-01):
Ďakujem pekne. Asi 10 rokov dozadu som na jednej konferencii povedal presné prirovnanie, že veľká Viedeň, to znamená niečo viac ako 2 milióny obyvateľov, vyhodí každý deň toľko chleba, koľko ho iné rakúske mesto Graz spotrebuje v ten deň. Sála tam zahučala, pretože v nej boli prekvapení a nikto mi vtedy neveril. Tieto čísla, ktoré ste povedali, sú pravdivé. Samozrejme, táto téma je veľmi vážna a je desivá hlavne z pohľadu producentov, pretože napríklad v tejto Viedni ten chlieb do spaľovní vyvážajú sedliaci na svojej technike a je to strašné, je to sarkastické, je to drastické, je to surové. Áno, tento problém je tu, priniesol ho systém obchodu, to znamená obrovské obchodné reťazce, tou koncentráciou potravín vznikol tento problém. Samozrejme, na podiele, ktorý vytvára tento systém obchodu, na strate sa musí podieľať prvovýrobca, dodávateľ a, samozrejme, spotrebiteľ. Čiže tu je problém úplne ešte inde. A ja ďakujem, že ste na tento problém upozornili, len táto predloha zákona vzhľadom na to, že sa jedná o problémy spojené s hygienou a bezpečnosťou potravín, kde aj Trestný zákon v nejakej podobe hovorí o tom, že môže vzniknúť ohrozenie a že je to aj trestné, že bez kontroly sa potraviny predávať nesmú, že sa neriešia finančné problémy spojené s darovaním, účtovaním a že chýbajú ďalšie splnomocňovacie predpisy, nerieši tento problém. Jednoducho toto v tejto chvíli môžem nazvať nejako ináč, ale nechcem to tak nazvať, je to predvolebné v tejto chvíli.
P. Hrušovský, podpredseda NR SR: (2002-07-03):
J. Slaný, poslanec: Ďakujem za slovo. Chcel by som v rámci tohto čítania podať pozmeňujúci návrh. Nakoľko v prvom čítaní boli určité výhrady voči predkladanej dikcii zákona, tak si dovoľujem podať pozmeňujúci návrh, ktorý sa týka, teraz ho budem čítať, § 6 ods. 6, ktorý znie: „Na účely organizovania trhu s vybranými poľnohospodárskymi výrobkami podľa osobitného predpisu určuje ministerstvo podľa odsekov 1 až 5 ceny vybraných poľnohospodárskych výrobkov.“ Ide o upresnenie dikcie a zosúladenie s našimi legislatívnymi technikami. Ďakujem.
Mikulec, Roman, poslanec NR SR (2023-12-14):
Ďakujem pekne. Vážená pani kolegyňa, ďakujem pekne za váš príspevok. Mňa najviac zaujalo, keď ste spomenula, že návrhy konsolidačného balíčka, alebo toho, čo tu debatujeme o tom už pomerne dlho, nie sú adresné. Nuž oni, máte pravdu, lebo oni nie sú adresní voči občanom Slovenskej republiky, tak aby im pomohli, a tie návrhy sú pomerne dosť adresné k tomu, aby ich ožobráčili. A preto to môžme aj nazvať lex ožobračovanie a mnohými inými ďalšími expresívnymi názvami. A v čom sú oni pomerne dosť adresní, sú aj v tom, že celé toto smeruje alebo je zacielené na to, aby adresne, veľmi adresne pomohli svojim ľuďom, nie občanom Slovenskej republiky. Tým, ako ste ich aj vy pomenovali, mnohé tie kategórie, samotní rodičia s deťmi alebo ohrozené skupiny, to určite ich netrápi, ale mnohé iné kategórie ľudí, ich ľudí, tak k nim sú veľmi adresní, a nielen návrhom týchto konsolidačných opatrení, ale, samozrejme, aj tými mnohými inými, ktoré tu chcú predstaviť, akým spôsobom chcú zmariť spravodlivosť, ako chcú uniesť štát, spravodlivosť, a, samozrejme, opäť zabezpečiť tie najlepšie podmienky svojim ľuďom. Takže áno, dá sa súhlasiť s vami, že v mnohom ten návrh adresný nie je. Na druhú stranu za tým je skrytá adresná pomoc ich ľuďom práve preto, aby im pomohli vymaniť sa z mnohých trestných stíhaní, konaní, obžalôb a obvinení.
B. Bugár, podpredseda NR SR: (2002-07-10):
Teraz dávam slovo pánu poslancovi z výboru pre verejnú správu Józsefovi Kvardovi a žiadam ho, aby informoval Národnú radu o výsledku prerokovania tohto návrhu vo výboroch. Nech sa páči, máte slovo. J. Kvarda, poslanec: Ďakujem pekne, pán podpredseda. Vážení páni ministri, vážený parlament, Výbor pre verejnú správu ako gestorský výbor k návrhu poslanca pána Alexandra Slafkovského na vydanie zákona o vojnových hroboch (tlač 1395) nehlasoval o spoločnej správe výborov, pretože v zmysle § 52 ods. 4 zákona č. 350/1996 Z. z. o rokovacom poriadku nebola prítomná nadpolovičná väčšina všetkých členov výboru. Z celkového počtu 12 poslancov bolo prítomných len 5 poslancov. Z uvedeného dôvodu predkladám ako spoločný spravodajca určený gestorským výborom túto informáciu v zmysle § 80 ods. 2 zákona o rokovacom poriadku. Národná rada Slovenskej republiky uznesením č. 2042 z 10. apríla 2002 pridelila návrh poslanca pána Alexandra Slafkovského na vydanie zákona o vojnových hroboch na prerokovanie týmto výborom Národnej rady: ústavnoprávnemu výboru, výboru pre financie, rozpočet a menu a výboru pre verejnú správu. Uvedené výbory prerokovali predmetný návrh zákona v lehote určenej uznesením Národnej rady Slovenskej republiky. Gestorský výbor nedostal do dňa 10. júla 2002 žiadne stanoviská poslancov Národnej rady Slovenskej republiky, ktorí nie sú členmi výborov, ktorým bol návrh zákona pridelený, oznámené v súlade s § 75 ods. 2 a § 79 zákona o rokovacom poriadku. Výbor pre financie, rozpočet a menu uznesením č. 952 zo dňa 3. mája 2002 návrh zákona schválil bez pripomienok. Výbor pre verejnú správu uznesením č. 456 zo dňa 7. mája návrh zákona schválil bez pripomienok. Ústavnoprávny výbor uznesením č. 922 zo dňa 3. mája prerušil rokovanie o návrhu do oznámenia stanoviska vlády Slovenskej republiky a k dátumu tejto informácie nepokračoval v rokovaní. Výbor pre verejnú správu ako gestorský výbor rokoval o spoločnej správe dňa 14. mája 2002 a prerušil rokovanie o návrhoch zo spoločnej správy do oznámenia stanoviska vlády Slovenskej republiky. Vzhľadom na to, že stanovisko vlády Slovenskej republiky výboru doručené k 10. júlu 2002 nebolo, pokračoval výbor v rokovaní o spoločnej správe dňa 10. júla tohto roka. Výbor pre verejnú správu nehlasoval o návrhoch zo spoločnej správy k návrhu pána poslanca Alexandra Slafkovského na vydanie zákona o vojnových hroboch, lebo v zmysle § 52 ods. 2 zákona o rokovacom poriadku nebola prítomná potrebná nadpolovičná väčšina všetkých členov z celkového počtu. Ako som to už spomínal, z 12 poslancov bolo prítomných iba 5 poslancov. Je to vo výpise zo zápisnice zo dňa 10. júla 2002. Predseda výboru konštatoval, že podľa § 52 ods. 4 a podľa § 80 ods. 2 zákona č. 350/1996 Z. z. o rokovacom poriadku výbor neschválil spoločnú správu. V zmysle § 80 ods. 2 preto ako spoločný spravodajca navrhujem, aby sa otvorila rozprava, hlasovalo o prípadných pozmeňujúcich návrhoch, ktoré odznejú v rozprave a o návrhu zákona ako celku. Vážený pán podpredseda, otvorte, prosím, rozpravu.
Osuský, Peter, poslanec NR SR (2011-02-01):
Ďakujem pekne. Musím povedať, že to, čím strávil pán poslanec Novotný 15 minút, strávil to dobre. Argumenty o zvýšenej spotrebe v súvislosti so zľavami sú skutočne nonsens. Neviem si predstaviť kardiaka, ktorý si začne od radosti, že dostal zľavu, pridávať jednu tabletku, ani diabetika, ktorý by tak postupoval, ani reumatika. Jednoducho, ak konečným cieľom môže byť pomoc tým, ktorí sú na pravidelné užívanie liekov odkázaní a náklady s tým spojené sú pre nich často istou záťažou, zdá sa mi vonkoncom nie asociálnym, ak sa to deje i týmto spôsobom. A ak sa do doterajšieho relatívne chaotického systému vnesie poriadok, tak sa mi zdá, že je to krok správnym smerom, a domnievam sa, že nejaké predstavy o tom, že to niekoho dovedie ku krachu, nie sú celkom namieste. Som hlboko presvedčený, že tí, ktorí tú zľavu poskytujú, zrejme majú z čoho tú zľavu poskytnúť.
Mihalik, Marcel, poslanec NR SR (2022-09-20):
Ďakujem, pán predseda, za slovo. Vážený pán predseda, v súlade so zákonom o rokovacom poriadku som bol určený za spravodajcu k uvedenému návrhu zákona. Predkladám informáciu k predloženému návrhu zákona. Návrh spĺňa náležitosti podľa rokovacieho poriadku a legislatívnych pravidiel tvorby zákonov. Zo znenia uvedeného návrhu zákona je zrejmý účel navrhovanej úpravy. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady navrhujem, aby návrh zákona prerokovali: Ústavnoprávny výbor Národnej rady, Výbor Národnej rady pre zdravotníctvo, Výbor Národnej rady pre ľudské práva a národnostné menšiny a Výbor Národnej rady Slovenskej republiky pre obranu a bezpečnosť. Za gestorský výbor navrhujem Výbor Národnej rady pre obranu a bezpečnosť. Odporúčam, aby predmetný návrh zákona výbory prerokovali do 30 dní a v gestorskom výbore do 32 dní od prerokovania návrhu zákona v Národnej rade Slovenskej republiky v prvom čítaní. Vážený pán predseda, skončil som, otvorte rozpravu.
Grendel, Gábor, podpredseda NR SR (2022-06-29):
S reakciou na faktickú poznámku pán poslanec Takáč.
Fecko, Martin, poslanec NR SR (2017-02-07):
Ďakujem pekne. Chcel by som uviesť do záznamu. Áno, stalo sa, aj majster tesár sa utne, že svojou nedokonalosťou som pri hlasovaní č. 96 a 97 sa zdržal. Chcel som samozrejme hlasovať za. Takže ďakujem pekne.
Laššáková, Jana, podpredsedníčka NR SR (2013-02-06):
Nebudem to komentovať, pán poslanec. Myslím si, že to tu nám nepatrí. Nech sa páči, dajte spravodajskú informáciu.
P. Hrušovský, podpredseda NR SR: (2002-03-21):
Nech sa páči, pán poslanec Jasovský.
Bugár, Béla, podpredseda NR SR (2018-06-14):
Prezentujme sa a hlasujme. (Hlasovanie.) Prítomných 140, za 95, proti 8, zdržalo sa 35 poslancov, 2 nehlasovali. Konštatujem, že aj tento pozmeňujúci návrh sme schválili.
Mazurek, Milan, poslanec NR SR (2020-11-25):
Ďakujem veľmi pekne všetkým kolegom opäť. Skutočne je aj v tomto prípade potrebné začať riešiť veci úplne okamžite. Celé generácie ľudí teraz trpia kvôli tomu, že vláda a štát úplne zanedbávali dohľad nad výkonom práva pri ich vlastníckych právach k ich pozemkom a ľudia, ktorí majú naozaj na svojich pozemkoch čierne nelegálne stavby, a znovu prízvukujem, je úplne jedno, či im ten pozemok ukradol nejaký osadník alebo Andrej Kiska, alebo iný človek, ktorý má s tým rovnaké skúsenosti ako bývalý prezident, dôležité je to, či tento človek má právo túto situáciu, má možnosti túto situáciu riešiť, aby sa k tomuto pozemku vedel dostať, pretože my nemôžme tolerovať to, že niekto inému postaví na pozemku nejakú čiernu stavbu a polícia, stavebný úrad, inšpekcia životného prostredia, Úrad verejného zdravotníctva, proste ktokoľvek čo i len trošku kompetenčne blízko danej problematiky toto toleroval. Veď my sa nemôžme pozerať na to, ako ľudia prichádzajú o svoj majetok a štát to posväcuje. A toto riešenie skutočne, s ktorým prišla táto vláda, ktoré avizovalo v programovom vyhlásení, a tá výzva, ktorú vydalo ministerstvo vnútra, že – obce kupujte nelegálne ukradnuté pozemky, aby ste zlegalizovali čierne stavby – je obrovským výsmechom do tváre všetkých slušných poctivých ľudí. Ľudia, ktorí celý život robia a prejdú si všetkými tými peripetiami súvisiacimi so stavbou domu, znovu prízvukujem, plynári, vodári, elektrikári, stavebný úrad, projekty, obrovské množstvo byrokratickej záťaže, energie a peňazí, ktoré do toho musia investovať, a potom vidia, že niekto si postaví chalupu na cudzom pozemku a štát mu ten pozemok za peniaz toho tvrdo pracujúceho človeka kúpi a ešte mu tam dotiahne kanalizáciu, vodovod opäť za jeho peniaze, tak skutočne týmto ľuďom ostávajú len oči pre plač a neveria vlastným očiam, že vláda sa nestará o ich budúcnosť. Preto je potrebné schváliť aj tento náš návrh zákona.
A. Belousovová, podpredsedníčka NR SR: (2009-12-02):
Otváram všeobecnú rozpravu. Pretože som nedostala žiadne písomné prihlášky, chcem sa opýtať, kto sa chce prihlásiť do rozpravy ústne. Takže ústne sa prihlásil len pán poslanec Ivančo. Uzatváram možnosť podania ústnych prihlášok do rozpravy. Nech sa páči, máte slovo.
Gröhling, Branislav, poslanec NR SR (2023-03-16):
Pán poslanec Habánik, ďakujem veľmi pekne. Asi na najbližšiu schôdzu predložím teda nejaký návrh, aby v rámci vysokoškolského prostredia ste mali povinne nejaký predmet, ktorý budete učiť, a bude mi dosť jedno, že či to máte kde učiť, či na to máte prostredie alebo či máte na to učiteľov. Proste to tak urobíme. A výbor to nevyrieši, pretože výbor vám nepostaví telocvičňu, lebo ten problém je v infraštruktúre v rámci telocviční a my tu hovoríme o tom, že majme o jednu hodinu telesnej navyše tam, kde sú telocvične a kde je infraštruktúra. A za to sa postavím. A za to sa budem aj biť. Tak ako sme to riešili s pánom splnomocnencom. Pán poslanec Pročko, tak stále to bude o tom, keď budú deti športovať na chodbe alebo v triede medzi stoličkami, tak určite nebudú mať lásku k športu. Tú lásku k športu budú mať vtedy, keď budú môcť niekde ísť, keď budú môcť behať, keď budú mať telocvičňu, keď tam budú mať nástroje a keď ten telocvik budú môcť robiť naozaj plnohodnotne. Pani poslankyňa Horváthová, viete, je veľmi zaujímavé, keď minister OĽANO, ktorého nominovalo OĽANO, nesúhlasí s návrhom poslanca OĽANO a nesúhlasí iba preto, pretože presne vie, čo sa stane v školách a aká bude reakcia a aký to bude mať dopad. Pani poslankyňa Šofranko, samozrejme, že niektoré školy to chcú a nech to majú. Však im to zaplaťme. Dajme im tú jednu hodinu navyše, dajme im financie a nech to majú. Aj ja poznám také školy. Ale viete, že sú aj školy, kde budú mať teda extrémne problémy. A to je to, o čom ste asi rozprávali aj vy. Pán poslanec Kuffa, prepáčte, ale vy sa venujte ďalším tam nejakým nábožným témam, interrupciám a strašenie genderu a nie takýmto serióznym témam. Čo sa týka pána poslanca Vonsa. Ja som vám chcel ešte jednu vec povedať. Práve mi píše jeden riaditeľ, že má 27 tried a v rámci tých 27 tried bude musieť odučiť pri tomto 81 hodín. Osemdesiat jedna hodín, ktoré nemá kde odučiť v rámci jednej telocvične. A to ešte neprerozdelil dievčatá a chlapcov na samostatné. Tak mi... (Prerušenie vystúpenia časomerom.)
V. Palko, minister vnútra SR: (2005-12-13):
Návrh zákona reaguje predovšetkým na prijatie zákona o záchrannej zdravotnej službe, ktorý upravuje postavenie jednej zo základných zložiek integrovaného záchranného systému. V súvislosti s týmto zákonom, ako aj so zmenami iných právnych predpisov v oblasti zdravotníctva sa zvýrazňuje postavenie ministerstva zdravotníctva v organizácii integrovaného záchranného systému. Novelou sa ďalej vykonávajú zmeny ktoré umožnia efektívnejšiu činnosť a užšiu vzájomnú spoluprácu záchranných zložiek pri poskytovaní neodkladnej pomoci v tiesni vrátane vytvorenia podmienok na dobudovanie komunikačnej a technickej infraštruktúry integrovaného záchranného systému. Zo záchranných zložiek sa navrhuje vyčleniť i Policajný zbor, ktorému sa vzhľadom na jeho postavenie navrhujú osobitné úlohy. Predložený návrh zákona bol prerokovaný v určených výboroch, z ktorých vzišli 3 pripomienky uvedené v spoločnej správe. Tieto pripomienky odporúčam schváliť. Vážený pán predseda, panie poslankyne, páni poslanci, vzhľadom na uvedené dovoľujem si vás požiadať aby ste návrh zákona schválili podľa pripomienok uvedených v spoločnej správe. Ďakujem za pozornosť.
Jahnátek, Ľubomír, minister pôdohospodárstva a rozvoja vidieka SR (2015-01-30):
Ďakujem pekne za slovo. Vážený pán predsedajúci, vážené panie poslankyne, páni poslanci, cieľom predloženého návrhu zákona je upraviť zákon Národnej rady Slovenskej republiky č. 152/1995 Z. z. o potravinách tak, aby nebol duplicitný, respektíve v rozpore s právnymi predpismi Európskej únie a riešil poverenia vyplývajúce z nariadenia Európskej únie. Ide o úpravu, ktorou budú zo zákona vyňaté niektoré požiadavky na označovanie potravín v nadväznosti na nadobudnutie účinnosti nariadenia Európskeho parlamentu a Rady č. 1169/2011 o poskytovaní informácií o potravinách spotrebiteľom. Taktiež z praxe vyplynula nutnosť nahradiť pojem „internetový predaj“ pojmom „predaj na diaľku“, ktorý lepšie pokrýva túto oblasť predaja potravín. Návrhom zákona sa tiež spriehľadňujú splnomocňovacie ustanovenia na vydanie všeobecne záväzných právnych predpisov a odstraňuje sa nevykonateľnosť § 3 ods. 2 zákona č. 152/1995 Z. z. o potravinách v znení neskorších predpisov, ktorá bola spôsobená poslednou novelou zákona č. 152/1995 Z. z. Na základe nariadenia Európskeho parlamentu a Rady č. 178/2002 v platnom znení a nariadenia Európskeho parlamentu a Rady č. 882/2004 v platnom znení výkon úradnej kontroly potravín rastlinného pôvodu vrátane čerstvého ovocia, čerstvej zeleniny, zemiakov a ostatných poľnohospodárskych produktov v poľnohospodárskej prvovýrobe sa má týkať predovšetkým stupňov výroby, spracovania, distribúcie a nielen kontroly po zbere úrody, ako je doposiaľ uvedené v § 23 ods. 1 písm. b) zákona. Na základe tejto skutočnosti vládny návrh zákona vypúšťa z § 23 ods. 1 v písmene b) slová „po zbere úrody“, po dlhšej diskusii však môžeme zvážiť opodstatnenosť tejto zmeny a môžeme súhlasiť s jeho vypustením na základe pozmeňovacieho návrhu, ktorý bol podaný na gestorskom výbore. Ďalšia úprava zákona sa týka transformácie ustanovenia čl. 2 nariadenia Komisie č. 210/2013 o schválení prevádzkarní produkujúcich klíčky, ktorá sa týka splnomocnenia Štátnej veterinárnej a potravinovej správy a Úradu verejného zdravotníctva na schvaľovanie prevádzkarní produkujúcich klíčky na ľudskú spotrebu. Za osobitne dôležitú považujem skutočnosť, že v gestorskom výbore bol vznesený pozmeňujúci návrh a doplňujúci návrh, ktorý sa týka problému tzv. prebaľovania potravín. Jeho cieľom je ustanoviť pre prevádzkovateľov, ktorí prebaľujú potraviny z dovozu, osobitnú povinnosť, a to vopred hlásiť Štátnej veterinárnej a potravinovej správe prebaľovanie potravín a zároveň mať v prevádzke odborne spôsobilú osobu, garantujúcu dodržiavanie povinností vyplývajúcich zo zákona. Tieto povinnosti sa pritom nebudú týkať prvovýrobcov, ale len tých prevádzkovateľov, ktorí balia potraviny z dovozu. Tento návrh považujem za veľmi prínosný a jeho schválenie by sme privítali. Vážený pán predsedajúci, panie poslankyne, páni poslanci, vzhľadom na potrebu zavedenia navrhovaného zákona do praxe dovoľujem si vás požiadať o jeho prerokovanie a schválenie. Ďakujem.
Ondruš, Branislav, poslanec NR SR (2011-07-13):
Ďakujem pekne, pán predseda. Pán kolega Zajac, musím sa priznať, že som zostal dosť zarazený po vašom vystúpení alebo v priebehu vášho vystúpenia, pretože mám pocit, že to, čo ste hovorili ako odôvodnenie tohto pozmeňujúceho návrhu, je výrazný posun oproti tomu, čo sa ako zdôvodnenie uvádza v písomne vyhotovenom pozmeňujúcom návrhu. A som rád, že sa teraz hlásite s reakciou, pretože ja by som bol rád, keby ste mi teda odpovedali na otázku, či v prípade, keď niekde bude umiestnená busta predstaviteľa Komunistickej strany z obdobia ja neviem teraz rokov 1948 až 1989 alebo príp. dokonca Komunistickej strany ešte z obdobia, ktoré tomuto obdobiu predchádzalo, aj toto máme chápať, že bude naplnením skutkovej podstaty trestného činu podľa toho vášho návrhu, pretože vy ste vlastne v tom svojom vystúpení hovorili o tom, že na mnohých miestach ešte máme busty alebo rôzne sochy, ktoré pripomínajú túto dobu alebo pripomínajú tých predstaviteľov. A ja sa priznám, že toto sa mi zdá, že ide nad rámec toho, čo ste naformulovali v tom svojom pozmeňujúcom návrhu. A ak má byť ja teraz neviem ani kto starosta obce alebo primátor mesta trestne zodpovedný za to, že na území jeho mesta sa takéto niečo z minulosti nachádza, tak to je podľa mňa teda riadne pritiahnuté za vlasy. Takže, prosím vás, keby ste mohli mi teda odpovedať, ako súvisia s tým vaším pozmeňujúcim návrhom tie busty, príp. sochy, príp. možno obrazy alebo rôzne artefakty z doby, v ktorej evidentne boli aj vtedy umiestnené za účelom udržiavania historickej pamäti na týchto predstaviteľov.
Marosz, Ján, poslanec NR SR (2017-04-05):
Jozef, ďakujem za to, že rekapituluješ kauzy poslednej vlády Roberta Fica, ale aj minulých vlád, ako je Bašternák, ako je Gorila. A dá sa povedať, že aj tieto kauzy spája jedna tá okrídlená veta alebo fráza, ktorú použil Mečiar v súvislosti s unesením Michala Kováča ml., keď tuto v Národnej rade tvrdil, že skutok sa nestal. A naozaj tieto tri slová sú takým, takým mottom aj súčasnej vládnej koalície na všetkých možných frontoch, ministerstvách a ľudia to už cítia, ľudia toho už majú dosť a ľudia sa konečne prebúdzajú. A preto verím, že táto jar, ktorá sa možno začína aj schválením tohto zákona o Mečiarových amnestiách, bude pokračovať a 18. apríla naplno ukážu ľudia v tejto krajine, ako si predstavujú budúcnosť našej krajiny, lebo skutky sa stávajú, ale skutky nemajú svojich zodpovedných a spravodlivosť nie je efektívne vyvodzovaná.
Šeliga, Juraj, podpredseda NR SR (2021-02-04):
Pán poslanec Pročko, nech sa páči, ako ďalší v rozprave.
Pellegrini, Peter, predseda NR SR (2015-09-30):
Ďakujem pekne. Dávam teraz slovo pánovi navrhovateľovi, aby započal svoje vystúpenie v rozprave s tým, že taký istý právny stav bude ráno o 8.30, ako je teraz o 18.53. To znamená, že sme stále v otvorenej rozprave, a teda bude môcť Národná rada prijať akékoľvek rozhodnutia, na čom sa dohodne grémium 8.30, ktoré som oficiálne zvolal. Pán minister, nech sa páči, máte slovo. O 19.00 prerušíme rokovanie Národnej rady a budete si... Už som dal slovo pánovi ministrovi... Pán poslanec Brocka.
Pellegrini, Peter, predseda NR SR (2015-09-18):
Vážené panie poslankyne, vážení páni poslanci, chcem vás požiadať, aby ste zaujali miesto v rokovacej sále, budeme hlasovať o prerokovaných bodoch. (Zaznievanie gongu.) Budeme pokračovať v prerušenom rokovaní hlasovaním v prvom čítaní o vládnom návrhu zákona, ktorým sa mení a dopĺňa zákon – pani poslankyňa Šedivcová, už môžete ísť –, ktorým sa mení a dopĺňa zákon č. 5/2004 Z. z. o službách zamestnanosti (tlač 1648), bod 4 schváleného programu. Dávam teraz slovo pani poslankyni Šedivcovej, ktorá je spravodajkyňou, aby hlasovanie uviedla. (Hlasovanie o vládnom návrhu zákona, ktorým sa mení a dopĺňa zákon č. 5/2004 Z. z. o službách zamestnanosti a o zmene a doplnení niektorých zákonov v znení neskorších predpisov a ktorým sa menia niektoré zákony , tlač 1648.)
V. Veteška, podpredseda NR SR: (2007-02-01):
(Hlasovanie.) Prítomných 140, za 139, proti 0, zdržalo sa 0, nehlasoval 1. Konštatujem, že sme postúpili tento návrh zákona do druhého čítania.
Pellegrini, Peter, predseda NR SR (2015-09-24):
Ďakujem, pán minister. Dávam teraz slovo spravodajcovi, ktorého určil navrhnutý gestorský ústavnoprávny výbor, pánovi poslancovi Františkovi Petrovi, aby nám podal stručnú informáciu. Nech sa páči.
Janckulík, Igor, poslanec NR SR (2018-12-03):
Ďakujem. Ja len chcem povedať, že tieto regionálne združenia miest a obcí preto aj tak reagujú, lebo napr. keď si zoberieme na výstavbu rýchlostnej cesty, na projektovú prípravu úsekov Nižná – Dlhá nad Oravou a Dlhá nad Oravou – Sedliacka Dubová chýbajú 3 milióny eur, 3 milióny eur, ktoré štát nevie nikde nájsť. Takže ja sa ani nečudujem, že tieto regionálne združenia miest a obcí reagujú tak, ako reagujú, lebo je to smutné, keď nevieme nájsť 3 milióny, ale niekde ideme vyhodiť toľkéto milióny na nesystémové riešenie. Ďakujem.
Richter, Ján, poslanec NR SR (2023-11-21):
Ďakujem pekne za slovo. Dovoľte mi, milé kolegyne, kolegovia, pán predsedajúci, aby som zaujal stanovisko k tomu, čo tu bolo najviac diskutované, možno spochybňované, a to je otázka zdôvodnenia skráteného konania. Návrh vlády na skrátené legislatívne konanie je odôvodneným posilnením v Ústave Slovenskej republiky zakotveného práva na primerané hmotné zabezpečenie v starobe pre, pri nespôsobilosti na prácu a pri strate živiteľa. Je to úplná, presná citácia, prečo? Na Slovensku žije 880-tisíc ľudí na hranici chudoby. Z týchto 880-tisíc ľudí je takmer 50 % dôchodcov. Za minulý rok pribudlo do tejto nelichotivej kategórie 50-tisíc, za dva roky 150-tisíc. Vzhľadom na to, že vláda neriešila žiadne kompenzácie za infláciu, zdražovanie cien služieb, tovarov, energie a zrušila 13. dôchodok, je nevyhnutné takýmto spôsobom prijať aspoň túto kompenzáciu v podobe tých 300 eur, aby sa naplnila Ústava Slovenskej republiky o primeranom hmotnom zabezpečí v starobe. Ďakujem. (Potlesk.)
Jurinová, Erika, poslankyňa NR SR (2016-04-20):
Ďakujem pekne za všetky reakcie. Možnože začnem Igorom Janckulíkom. Igor, ja naozaj verím, že tá spolupráca bude, a z tvojho pohľadu viem, že akože tiež že nepolitik, hej, že, proste že ideš pomáhať. Len tak, ako sme sa včera rozprávali, dal si si už nálepku na čelo, politik si a už máš aj nálepku, že si vo vládnej koalícii so SMER-om, kde vieme, ako tie procesy fungujú. Jednoducho je to v tebe. Ale napriek tomu sa nijakým spôsobom nechcem vymedzovať voči nikomu z poslancov. Budem veľmi rada, ak urobíte, lebo vy to budete mať v rukách, pre každý jeden región, z môjho pohľadu srdcovo pre Oravu, čo najviac. Samozrejme, budem rada, ak budete využívať na spoluprácu alebo používať na spoluprácu aj mňa, a rovnako budem rada, keď sa nebudete vymedzovať zasa voči mne. A ešte k tomu, že Igor sa vyjadril. On naozaj nevedel tvoje meno, hej. Potom ho aj povedal, niekto mu ho poradil, tak povedal pán Jancklulík, hej, možnože o tri vety neskôr. Čo sa týka práce Petra Polláka. Ja viem, že je kritizovaná práca Petra Polláka, a všetci viete, že mal možnosť štyri roky niečo budovať v situácii, keď opozičný bol splnomocnencom ľavicovej vlády. Zo začiatku tá spolupráca vyzerala celkom nádejne. Vytvoril sa naozaj podľa mňa slušný program a teraz malo prísť k napĺňaniu. Aj ten začiatok možnože bol, ten rozbeh bol celkom ústretový. Ale postupne, ako sa skracovalo volebné obdobie, ako prichádzali voľby, tak ústretovosť ministrov, a to si povedzte alebo uvedomte možnože aj sami, že práve dôležité je, aby sa vytvorila legislatíva v tejto oblasti. A tú legislatívu, v hlave keď ju máte, musíte ju dať na papier jedine cez ministerstvo. Ako splnomocnenec toto vy nemáte v právomoci. Čo sa týka projektov... (Prerušenie vystúpenia časomerom.)
Sulík, Richard, predseda NR SR (2011-06-28):
Prepáčte mi, pán Dostál. Poprosím pána kolegu Buriana netelefonovať v tejto miestnosti. Pán poslanec Burian, prosím vás, netelefonujte. Ďakujem. Nech sa páči.
Mizík, Stanislav, poslanec NR SR (2017-05-10):
Ďakujem za slovo. Palec hore, Milan. A čo sa týka toho prerozdelenia financií, zdôrazňujem ešte raz tak ako minule. Diskriminuje našich slovanských bratov Rusínov a sú zvýhodňovaní iní. Však, pán „haraktör“?
Laššáková, Jana, podpredsedníčka NR SR (2013-02-07):
Príjemné popoludnie, vážené kolegyne, kolegovia, panie poslankyne, páni poslanci. Keďže je štvrtok, podľa zákona o rokovacom poriadku nasleduje hodina otázok , ktorú týmto otváram. Poslanci písomne položili do včera do 12.00 hodiny 14 otázok na predsedu vlády a na členov vlády 13 otázok. Poprosím vás, páni poslanci, páni ministri, zaujmite svoje miesto. Overovatelia schôdze vyžrebovali ich poradie. Upozorňujem, že na otázky poslancov, ktorí nie sú prítomní v rokovacej sále, sa neodpovedá. Panie poslankyne, páni poslanci, predseda vlády pán Robert Fico sa z rokovania o tomto bode programu ospravedlnil. Svojím zastupovaním poveril podpredsedu vlády pána Roberta Kaliňáka, ktorého prosím, aby oznámil, kto z členov vlády bude odpovedať na otázky za neprítomných členov vlády. Nech sa páči, pán podpredseda, prosím, oznámte, kto z členov vlády bude odpovedať na otázky za neprítomných členov vlády.
Tomčo, Štefan, poslanec NR SR (2011-05-17):
Ďakujem. Pán predsedajúci, v rozprave nevystúpil žiaden poslanec, prosím, dajte hlasovať o pripomienkach pána prezidenta republiky 1 až 4, opakujem, 1 až 4, ktoré sú uvedené v spoločnej správe s odporúčaním gestorského výboru schváliť.
Hajšelová, Petra, poslankyňa NR SR (2021-03-30):
Ďakujem pekne za slovo. Vážený kolega, som rada, že si to spomenul, pretože na opatrovateľov a opatrovateľky nemôžeme zabúdať a prehliadať ich, pretože práve opatrovatelia, opatrovateľky patria jednoznačne medzi skupinu tých, ktorí sú v prvej línii. Jednak pomáhajú chorým a ťažko zdravotne postihnutým, našim matkám, otcom, starým matkám, starým otcom, a to dennodenne, či už ide, či už ide o osobnú hygienu, pri prijímaní tekutín a stravy, ale aj vytvárajú vlastne s týmito chorými spoločenstvo. Rovnako počas pandémie aj opatrovatelia a opatrovateľky patrili a patria medzi osoby, ktoré hodiny trávia s klientmi v zariadeniach, a v prípade vypuknutia pandémie v týchto zariadeniach boli odlúčení od svojich rodín a hodiny a dni nepretržite slúžili svojim klientom. Ide naozaj o neľahkú a obetavú prácu, na ktorú častokrát zabúdame. Aj preto považujem za nevyhnutné zaradiť túto skupinu, profesie medzi ľudí v prvej línii, ktorí by mali byť odškodňovaní, a zároveň si aj uvedomujem, že predmetné odškodnenie nevráti ten ľudský život do rodín, ale aspoň rodinám dokáže pomôcť preklenúť to ťažké obdobie najmä po finančnej stránke, preto uvítam, ak budú títo ľudia zaradení do tejto kategórie. Ďakujem pekne.
Hraško, Igor, poslanec NR SR (2013-09-10):
Ďakujem pekne, pani predsedajúca. Lojzo, povedal si presne vec, ktorú využívajú niektoré banky. A je to fakt, že jedna konkrétna banka zastrešuje jeden nebankový subjekt a má dokonca prepojené databázy, čiže keď je náhodou niekto neplatiteľom, alebo teda sa oneskoril s nejakou splátkou v tom nebankovom subjekte, už potom ani z banky nemá nárok na úver, pretože už je kvázi na ich čiernej listine. Takže máš pravdu v tom, že máme tu zákony o bankách, máme tu zákony, ktoré majú ochraňovať spotrebiteľov, ale pritom banky samotné ho obchádzajú taký, tento zákon tým, že si vytvárajú rôzne svoje vlastné firmy, ktoré nepodliehajú zákonu o bankách. Takže potom neviem, aký, aký systém tuná je, teda na ochranu toho spotrebiteľa, keď samé banky si vytvárajú niečo, aby nemali, aby nemal štát nad nimi dohľad, a používa, teda ponúkajú klientom, tým ktorým nevychádza dať, dostať úver v banke, tak ich ponúknu cez nebankovú inštitúciu. A ten, tí dotyční ten úver dostanú. Samozrejme potom dochádza k tým stavom, že ľudia sa náhodou oneskoria v splátke, dochádza k vymáhaniu, k exekúciám a siaha sa na majetok občanov v neprimeranej výške. Takže skutočne treba sa nad týmto zamyslieť a urobiť také opatrenia, ktoré budú naozaj ochraňovať občanov Slovenskej republiky. A pokiaľ máme zákon o bankách, tak všetci, ktorí fungujú na finančnom trhu, ponúkajú nejakým spôsobom financie do obehu, majú spadať pod takýto zákon, či je to banka alebo nebankový subjekt. V takom prípade by samozrejme nebankový subjekt nemal opodstatnenie, pretože takéto produkty by mali ponúkať len banky, ktoré sú zaviazané štátu kontrolou aj svojimi mechanizmami. Ďakujem.
Blanár, Juraj, podpredseda NR SR (2021-10-26):
Pán poslanec Takáč, môžete reagovať na faktické poznámky.